Komisijos reglamentas (EB) Nr. 1107/96
1996 m. birželio 12 d.
dėl geografinių nuorodų ir kilmės vietos nuorodų įregistravimo vadovaujantis Reglamento (EEB) Nr. 2081/92 17 straipsnyje nustatyta tvarka
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1], ypač į jo 17 straipsnį,
kadangi pagal Reglamento (EEB) Nr. 2081/92 17 straipsnio nuostatas per šešis mėnesius nuo to reglamento įsigaliojimo valstybės narės pateikė Komisijai teisiškai saugomus pavadinimus ar pavadinimus, tradiciškai nusistovėjusius valstybėse narėse, kuriuos jos nori įregistruoti;
kadangi, išanalizavus pateiktus pavadinimus pagal Reglamento (EEB) Nr. 2081/92 nuostatas, paaiškėjo, kad tam tikri pavadinimai atitinka to reglamento nuostatas ir gali būti registruojami ir saugomi Bendrijos lygiu kaip geografinės nuorodos ar kilmės vietos nuorodos;
kadangi bendriniai pavadinimai neregistruojami;
kadangi Reglamento (EEB) Nr. 2081/92 7 straipsnis netaikomas 17 straipsnyje nustatyta tvarka;
kadangi pagal Reglamento (EEB) Nr. 2081/92 14 straipsnio 3 dalį kilmės vietos nuoroda arba geografinė nuoroda neregistruojama, kai, atsižvelgiant į prekės ženklo reputaciją ar pripažinimą, įgytą jo naudojimo laikotarpiu, registracija gali suklaidinti vartotoją dėl tikros produkto kilmės;
kadangi, kai kilmės vietos nuorodai arba geografinei nuorodai, kurios pavadinimas jau įregistruotas kaip prekės ženklas, suteikiama teisinė apsauga vienintelio gamintojo iniciatyva pagal kriterijus, numatytus Komisijos reglamento (EEB) Nr. 2037/93 [2] 1 straipsnyje, tas gamintojas negali uždrausti kitiems apibrėžtos srities gamintojams, gaminantiems pagal registruotą specifikaciją, naudoti saugomą kilmės vietos nuorodą arba saugomą geografinę nuorodą;
kadangi, kai prekės ženklas ir įregistruota kilmės vietos nuoroda arba geografinė nuoroda sutampa, prekės ženklo naudojimas, atitinkantis vieną iš Reglamento (EEB) Nr. 2081/92 13 straipsnyje nurodytų atvejų, gali būti tęsiamas tik tuomet, jeigu prekės ženklas atitinka to reglamento 14 straipsnio 2 dalyje numatytus reikalavimus;
kadangi tam tikros valstybės narės nurodė, kad nėra prašoma suteikti teisinę apsaugą tam tikroms nuorodoms ir į tai turėtų būti atsižvelgta;
kadangi saugomų kilmės vietos nuorodų arba geografinių nuorodų registracija nereiškia, kad atleidžiama nuo pareigos vykdyti galiojančias taisykles dėl žemės ūkio produktų ir maisto produktų;
kadangi Reglamento (EEB) Nr. 2081/92 15 straipsnyje numatytas Komiteto balsavimas nepateikė jokios nuomonės; kadangi nepareiškus nuomonės ir pagal minėto straipsnio nuostatas Komisija pateikė Tarybai pasiūlymą, dėl kurio Taryba turėjo nuspręsti kvalifikuota balsų dauguma per tris mėnesius; kadangi, atsižvelgiant į tai, kad Taryba per minėtą laikotarpį nesiėmė jokių veiksmų, pasiūlytas priemones turi patvirtinti Komisija,
PRIĖMĖ ŠĮ REGLAMENTĄ:
1 straipsnis
Priede išvardyti pavadinimai įregistruojami kaip saugomos geografinės nuorodos (SGN) arba saugomos kilmės vietos nuorodos (SKVN) pagal Reglamento (EEB) Nr. 2081/92 17 straipsnio nuostatas.
Pagal 17 straipsnio nuostatas pateikti pavadinimai, kurie nėra įtraukti į priede pateikiamą sąrašą, toliau saugomi nacionaliniu lygiu tol, kol dėl jų bus priimtas sprendimas.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimtas Briuselyje, 1996 m. birželio 12 d.